Na temelju članka 15. stavka 2. Zakona o javnoj nabavi („Narodne novine“ broj 120/16.) i članka 65. stavka 4. podstavka 2. Statuta Osnovne škole Slavka Kolara, Hercegovac, Školski odbor Osnovne škole Slavka Kolara, Hercegovac dana 26. lipnja 2017. d o n o s i

**PRAVILNIK**

**O PROVEDBI POSTUPAKA JEDNOSTAVNE NABAVE U OSNOVNOJ ŠKOLI SLAVKA KOLARA, HERCEGOVAC**

**I. OPĆE ODREDBE**

**Članak 1.**

 Ovim se Pravilnikom uređuju postupci, pravila i uvjeti za nabavu robe i/ili usluga u Osnovnoj školi Slavka Kolara, Hercegovac (u daljnjem tekstu: Naručitelj) čija je procijenjena vrijednost bez poreza na dodanu vrijednost (PDV) manja od 200.000,00 kuna te nabavu radova čija je procijenjena vrijednost bez poreza na dodanu vrijednost (PDV) manja od 500.000,00 kuna (u daljnjem tekstu: jednostavna nabava), za koju sukladno odredbama Zakona o javnoj nabavi ne postoji obveza provedbe postupka javne nabave.

**II. SPRJEČAVANJE SUKOBA INTERESA**

**Članak 2.**

O sukobu interesa na odgovarajući se način primjenjuju odredbe Zakona o javnoj nabavi.

**III. POSTUPCI JEDNOSTAVNE NABAVE**

**Članak 3.**

U provedbi postupaka nabave robe, radova i/ili usluga iz članka 1. ovog Pravilnika, obvezno je primjenjivati i druge važećezakonske i podzakonske akte i interne akte Naručitelja koji reguliraju postupak nabave iz članka 1. ovog Pravilnika.

**Članak 4.**

Nabava radova, roba i usluga za potrebe Naručitelja vršit će se temeljem plana nabave za svaku proračunsku-poslovnu godinu, a prema stvarnim potrebama i osiguranim sredstvima.

U plan nabave unose se podaci o predmetu nabave i procijenjena vrijednost nabave.

Sadržaj plana nabave određuje se sukladno važećim zakonskim propisima.

**Članak 5.**

**Nabavu roba i usluga procijenjene vrijednosti** **do 200.000,00 kuna** odnosno **nabavu radova do 500.000, 00 kuna** čelnik Naručitelja će, u ime Naručitelja, slobodno ugovarati izravnom pogodbom.

**Članak 6.**

Naručitelj može odlučiti da će za nabavu radova, roba i usluga iz članka 5. ovog Pravilnika uputiti poziv za dostavu ponuda više sposobnih ponuditelja kako bi odabrao povoljniju i kvalitetniju ponudu.

Od zaprimljenih, najpovoljnijom ponudom smatrat će se ona ponuda koja, uz ispunjavanje svih natječajnih uvjeta sadrži najnižu cijenu.

Poziv je pravovaljan ukoliko se javi samo jedan ponuditelj. Njegova ponuda će se razmatrati ali ona nije obvezujuća.

**Članak 7.**

Poziv za dostavu ponude sposobnim ponuditeljima Naručitelj upućuje u pisanom obliku.

Poziv za dostavu ponuda sadržava: naziv i adresu naručitelja, opis predmeta nabave, uvjete i zahtjeve koje ponuditelji trebaju ispuniti, rok za dostavu ponude (datum i vrijeme), način dostavljanja ponuda te uvjete plaćanja, adresu na koju se ponude dostavljaju, internetsku adresu ili ako je potrebno, adresu na kojoj se može preuzeti dodatna dokumentacija, kontakt osobu, broj telefona i adresu elektroničke pošte.

 Sadržaj ponude Naručitelj određuje za svaki pojedini postupak, ovisno o predmetu nabave i procijenjenoj vrijednosti.

Otvaranje, pregled i ocjenu ponuda za svaki pojedini postupak obavlja povjerenstvo koje imenuje čelnik Naručitelja. Povjerenstvo ima najmanje tri člana. O otvaranju, pregledu i ocjeni ponuda vodi se zapisnik.

 Odluku o odabiru najpovoljnije ponude donosi odgovorna osoba Naručitelja, sukladno Statutu škole.

 Odgovorna osoba Naručitelja odabranom ponuditelju izdaje narudžbenicu ili s odabranim ponuditeljem sklapa ugovor.

IV. KRITERIJ ZA ODABIR PONUDE U POSTUPKU JEDNOSTAVNE NABAVE

**Članak 8.**

 Kriteriji za odabir ponude u postupcima jednostavne nabave je najniža cijena.

V. REGISTAR UGOVORA JEDNOSTAVNE NABAVE

**Članak 9.**

Naručitelj je obvezan voditi registar sklopljenih ugovora jednostavne nabave i objaviti ga na Profilu Naručitelja –Jednostavna nabava.

VI. PRIJELAZNE I ZAVRŠNE ODREDBE

**Članak 10.**

Ovaj Pravilnik ne primjenjuje se na nabavu roba/usluga za Naručitelja o čijoj nabavci i postupku nabave odlučuje Osnivač Bjelovarsko-bilogorska županija (energenti, prijevoz učenika i dr.).

Ovaj Pravilnik kao i sve njegove daljnje izmjene ili dopune, objavljuje se na internet stranicama i Oglasnoj ploči Naručitelja.

Ovaj Pravilnik stupa na snagu osmoga dana od dana objave.

Stupanjem na snagu ovog Pravilnika stavlja se izvan snage Pravilnik o provedbi postupaka nabave bagatelne vrijednosti ( KLASA: 003-05/14-01/01, URBROJ: 2123/03-25/02-14-01) od 24.02.2014.

KLASA: 003-05/17-01/01

URBROJ: 2123/03-25/02-17-01

U Hercegovcu 26.06.2017.

### Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_ Romana Bukač-Šegavac

Ovaj Pravilnik objavljen je na oglasnoj ploči Škole dana 26.06.2017. godine.

Ravnateljica:

\_\_\_\_\_\_\_\_\_\_\_\_\_\_

Vera Obrovac